Kaupunkiuutiset ja Viikkouutiset yhdistyvät 2013 – Hämeen Sanomat
Kaupunkiuutiset ja Viikkouutiset yhdistyvät 2013
Hämeenlinnan Kaupunkiuutiset ja Hämeenlinnan Viikkouutiset yhdistyvät yhdeksi lehdeksi vuoden 2013 alusta.
Lehden kustantaja Hämeen Sanomat Oy perustelee ratkaisua taloudellisilla syillä. Lehtien yhdistäminen ei aiheuta henkilöjärjestelyjä lehden toimituksessa tai Hämeen Sanomat Oy:n muussa vakituisessa henkilöstössä.
– Lehtien yhdistämiseen päädyttiin siitä yksinkertaisesta syystä, ettei Viikkouutisia saatu taloudellisesti kannattavaksi. Ilmoitusmarkkinoiden piristymistä ei ole tällä hetkellä näköpiirissä, joten kannattavuuden saavuttaminen olisi ollut entistä haastavampaa. On taloudellisesti ja resurssien käytön kannalta järkevämpää keskittyä tekemään yhtä lehteä, kaupunkilehtien liiketoiminnasta vastaava myyntijohtaja Mika Sutinen kertoo.
Kaupunkiuutiset ilmestyy jatkossakin tuttuun tapaan keskiviikkoisin ja lauantaisin. Lehden jakelusta vastaa edelleen Hämeenlinnan Jakelupalvelu Oy.
Lehtien yhdistyminen näkyy jatkossa Kaupunkiuutisten toimituksellisessa sisällössä – Viikkouutisten parhaita elementtejä siirretään Kaupunkiuutisten toimitukselliseen aineistoon joko sellaisenaan tai hieman jalostettuna.
– Veli-Antti Savolaisen Valtakunta, Maija Kauppisen Kysy Maijalta -palsta ja Petteri Sihvosen viikoittainen jääkiekkoanalyysi siirtyvät sellaisinaan Kaupunkiuutisiin. Käy kylässä -sarja jatkuu nyt Kaupunkiuutisissa, samoin yhdistyksiä esittelevä Meidän seurassa -juttusarja, päätoimittaja Kari Karppinen selvittää.
Myös osa Viikkouutisten kolumnisteja jatkaa kirjoittamista Kaupunkiuutisissa.
– Kaupunkiuutiset kertoo jatkossa aikaisempaa enemmän kantakaupunkia ympäröivän maaseudun asioista, Karppinen kertoo.